Sklep Komisije

z dne 30. julija 1996

o Svetovalnem odboru za preprečevanje raka

(Besedilo velja za EGP)

(96/469/ES)

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ker mora Skupnost s spodbujanjem sodelovanja med državami članicami in po potrebi z nudenjem pomoči njihovim dejavnostim prispevati k zagotavljanju visoke ravni varovanja zdravja ljudi;

ker mora biti delovanje Skupnosti usmerjeno v preprečevanje bolezni, vključno z rakom, in sicer s spodbujanjem raziskav njihovih vzrokov in prenašanja ter obveščanja in izobraževanja na področju zdravja;

ker se visoko usposobljeni strokovnjaki za rak že od leta 1986 sestajajo v okviru programa "Evropa proti raku"; ker ti strokovnjaki za rak sestavljajo skupino, ki Komisiji svetuje glede znanstvenih vidikov raka;

ker se Resolucija Sveta z dne 7. julija 1986 [1] seznanja z zaključki Odbora strokovnjakov za rak v zvezi s pripravo prvega akcijskega načrta za rak [2];

ker mora Komisija v skladu s Sklepom 90/238/Euratom, ESPJ, EGS Sveta in predstavnikov vlad držav članic, ki so se sestali v okviru Sveta, z dne 17. maja 1990 o sprejetju akcijskega načrta 1990-1994 v okviru programa "Evropa proti raku" [3] v akcijski načrt v polni meri vključiti strokovnjake za preprečevanje raka;

ker je Sklep št. 646/96/ES [4] Evropskega parlamenta in Sveta o sprejetju tretjega akcijskega načrta za rak 1996-2000 v skladu z zahtevami členov 3(o) in 129 Pogodbe usmerjen v preprečevanje raka;

ker je v uvodnih izjavah Sklepa navedeno, da Komisija sodeluje z vrhunskimi raziskovalci, zato da si priskrbi vse potrebne informacije s področja raziskav;

ker je treba okrepiti strokovno podlago, na kateri se sprejemajo odločitve Komisije;

ker je treba zaradi jasnosti in pravne varnosti nujno formalizirati obstoj te skupine;

ker je treba pri imenovanju njenih članov upoštevati dogajanja v smeri in obsegu programa "Evropa proti raku" v okviru tretjega akcijskega načrta za rak;

ker mora biti strokovno svetovanje visoko usposobljenih evropskih strokovnjakov za preprečevanje raka vselej na voljo v obliki odbora posvetovalne narave, ki ga ustanovi Komisija,

SKLENILA:

Člen 1

Komisija ustanovi Svetovalni odbor za preprečevanje raka, v nadaljevanju "odbor".

Odbor sestavlja največ 15 članov.

Člen 2

Komisija se lahko z odborom posvetuje o vseh strokovnih vprašanjih v zvezi:

- s podatki o raku, vključno z epidemiologijo,

- z zgodnjim odkrivanjem raka in preventivnimi pregledi,

- z informiranjem javnosti o preprečevanju raka,

- z rakom povezanimi vidiki zdravstvene vzgoje v šolah,

- s postopkom za zagotavljanje kakovosti pri zdravljenju raka (vključno z vprašanjem kakovosti življenja rakavih bolnikov in paliativne oskrbe),

- s preventivnimi vidiki, ki jih je možno razviti na osnovi rezultatov temeljnih in kliničnih raziskav raka, opravljenih v okviru programa Biomed, in drugih raziskovalnih vzpodbud,

- z izobraževanjem zdravstvenih delavcev o zadevah, povezanih z rakom.

Člen 3

1. Posvetovanja odbora za pripravo mnenja se opravijo na zahtevo predstavnikov služb Komisije. Ko predstavniki služb Komisije zahtevajo mnenje odbora, lahko določijo rok, v katerem mora biti mnenje dano.

2. Odbor na svojo pobudo ne daje mnenj o vprašanjih, ki zadevajo pristojnost drugih strokovnih odborov, ki jih ustanovi Komisija.

3. Odbor si prizadeva, da svoje mnenje oblikuje na podlagi soglasja. Posvetovanja odbora se ne končajo z glasovanjem.

4. Kadar je zahtevano mnenje oblikovano s soglasjem članov odbora, slednji oblikujejo skupne zaključke. Če soglasja ni, se različna stališča, zavzeta v teku posvetovanj, vključijo v poročilo, ki se sestavi pod pokroviteljstvom predstavnikov služb Komisije.

Člen 4

Člane odbora imenuje Komisija izmed visoko usposobljenih strokovnjakov, ki imajo strokovna znanja s področja iz člena 2.

Člen 5

Odbor izmed svojih članov izvoli predsednika in dva podpredsednika. Za izvolitev je potrebna dvotretjinska večina navzočih članov.

Člen 6

1. Članstvo v odboru traja tri leta. Član je lahko ponovno imenovan. Vendar pa predsednik in podpredsednika odbora ne morejo biti ponovno imenovani neposredno po tem, ko so svojo funkcijo opravljali dva zaporedna mandata treh let.

Po prenehanju mandata lahko člani odbora opravljajo svojo funkcijo do ponovnega imenovanja ali zamenjave.

Za opravljanje nalog ne prejemajo plačila.

2. Kadar član ne more opravljati svojih nalog ali če prostovoljno odstopi, se ga za preostanek mandata nadomesti v skladu s postopkom iz člena 4 oziroma 5.

Člen 7

Komisija vsake tri leta v informativne namene objavi seznam članov v Uradnem listu Evropskih skupnosti.

Člen 8

1. Odbor lahko oblikuje delovne skupine za preučevanje specifičnih vidikov strokovnih področij iz člena 2, ki jim predseduje eden izmed njegovih članov in ki jih sestavlja največ pet visoko usposobljenih oseb s področja znanosti. Število delovnih skupin je vselej omejeno na pet.

2. Mandat delovnih skupin določi odbor.

Člen 9

1. Odbor in delovne skupine se sestanejo na povabilo predstavnika služb Komisije, in sicer običajno v prostorih Komisije.

2. Predstavnik služb Komisije ter drugi zainteresirani uradniki in uslužbenci Komisije se lahko udeležujejo sej odbora in delovnih skupin.

3. Predstavnik služb Komisije lahko povabi posameznike s posebnim strokovnim znanjem na obravnavanem področju, da se sej udeležijo kot opazovalci, in sicer občasno ali stalno.

4. Službe Komisije opravljajo za odbor in delovne skupine strokovno-administrativne naloge.

Člen 10

Brez poseganja v določbe člena 214 Pogodbe člani odbora ne smejo širiti informacij, s katerimi so se seznanili pri delu odbora, če jih predstavnik služb Komisije opozori na to, da se zahtevano mnenje nanaša na zadeve zaupne narave.

V takem primeru so lahko na sejah navzoči le člani odbora in predstavniki služb Komisije.

Člen 11

Ta sklep začne veljati na dan objave v Uradnem listu Evropskih skupnosti.

V Bruslju, 30. julija 1996

Za Komisijo

Pádraig Flynn

Član Komisije

[1] UL C 184, 23.7.1986, str. 19.

[2] Sklep Sveta 88/351/EGS, UL L 160, 28.6.1988, str. 52.

[3] UL L 137, 30.5.1990, str. 31.

[4] UL L 95, 16.4.1996, str. 9.

--------------------------------------------------